-Խենթացա՞ր: Դեռ թռիչքի հոգնածությունից չեմ ազատվել: Առանց այդ էլ շուտով վերադառնում ենք, էլ ինչ ես ուզում: Առանց այստեղ օվկիանոսային հիվանդությունից ազատվելու, այնտեղ ենք հիվանդանալու,- հորանջելով ասաց Ռոզը: Հպանցիկ համբուրեց ամուսնուն ու ձգեց քայլելուց հոգնած ոտքերը: Փակ շուկայից գնած արծաթափայլ, ատլասե գիշերազգեստն էր հագել: Գունատ էր երևում, բայց ավելի շատ ամբողջ օրը տևած գնումների խենթությունն էր նրան հոգնեցրել, քան թռիչքը: